Diari Oficial de la Generalitat Valenciana


Sumari del DOGV 5815, del 28-07-2008 (2008/9299)

ORDE de 22 de juliol de 2008, de la Conselleria d'Agricultura, Pesca i Alimentació, per la qual s'establixen les bases reguladores d'un règim d'ajudes per al foment dels servicis de gestió a les explotacions afectes al cultiu en comú de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2008/07/22/(1)/dof/vci/html**

### Dades del document

Número de DOGV
:   5815

Data del DOGV
:   28-07-2008

Secció del DOGV
:   I. DISPOSICIONS GENERALS

Número del document
:   2008/9299


Data del document
:   22-07-2008

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * suport econòmic
    * agrupació d'explotacions
    * superfície d'explotació
    * legislació
    * ajuda a l'agricultura

ORDE de 22 de juliol de 2008, de la Conselleria d'Agricultura, Pesca i Alimentació, per la qual s'establixen les bases reguladores d'un règim d'ajudes per al foment dels servicis de gestió a les explotacions afectes al cultiu en comú de la Comunitat Valenciana. [2008/9299]  
Atesa la reduïda grandària d'una gran part de les explotacions agrícoles de la Comunitat Valenciana, és necessari la implantació de maneres associatives que faciliten el cultiu de les terres als seus propietaris que d'una altra manera, part d'estes, es veurien abocades cap a un cultiu de manteniment mínim i, fins i tot, a un successiu abandó. Amb esta finalitat s'ha creat a la Conselleria d'Agricultura, Pesca i Alimentació un registre d'entitats de cultiu en comú amb el propòsit de canalitzar el fenomen que, des de fa alguns anys per les característiques de xicoteta dimensió apuntades juntament amb diverses circumstàncies econòmiques i d'una altra índole, ha aparegut en el si de les entitats associatives agrícoles, fonamentalment, en cooperatives i societats agràries de transformació, com és la formació de seccions, que com a grups amb activitat pròpia però mantenint, amb caràcter general, la seua vinculació amb l'entitat matriu es dediquen a prestar servicis als seus associats. Amb la present orde es pretén que les esmentades entitats no només presten servicis pel que fa al cultiu en comú, sinó la implantació de servicis de gestió que canalitzen el fenomen en la manera més convenient. Amb això, a més de l'objectiu inicial de la transformació i la comercialització dels productes, el sector ha iniciat un procés per a donar resposta a la falta de rendibilitat de les seues explotacions que per a bona quantitat d'estos en la conjuntura actual és l'única possibilitat amb què compten per al manteniment en cultiu de les seues terres.  
Amb la creació de servicis de gestió es pretén incentivar el procés de creació d'entitats de cultiu en comú i l'ampliació del nombre de socis de les actualment existents, tot això en el si de les entitats generalment creades per a la transformació i la comercialització dels productes agrícoles de tota la seua massa social. Al mateix temps, es pretén canalitzar el procés ja existent, de manera que reporte al soci avantatges de cara a la comercialització dels productes atés que al disposar d'uns servicis administratius i tècnics es facilitarà la planificació i la unitat de criteris, que redundarà en la millora de la qualitat, diversificació, sanitat, compliment de les normes mínimes mediambientals i, per tant, el dels seus processos comercials.  
Ateses les quantitats màximes que es puguen concedir així com les seues característiques, els són d'aplicació el Reglament (CE) 1998/2006, de 15 de desembre de 2006, de la Comissió, publicat en el Diario Oficial de la Unión Europea de 21 de desembre de 2007, relatiu a l'aplicació dels articles 87 i 88 del Tractat a les ajudes de minimis.  
Atés l'anteriorment exposat, a proposta de la directora general de Producció Agrària i fent ús de les atribucions conferides en l'article 28 e, de la Llei 5/83, del Consell, en la redacció feta per la Llei 12/2007, de 20 de març,  
ORDENE  
Article 1. Objecte  
S'establix un règim d'ajudes per a incentivar la implantació i la utilització de servicis gestió a les explotacions agrícoles, d'acord amb el Reglament (CE) 1998/2006, de 15 de desembre de 2006, de la Comissió, publicat en el Diario Oficial de la Unión Europea de 28 de desembre de 2006, relatiu a l'aplicació dels articles 87 i 88 del Tractat a les ajudes de minimis.  
Article 2. Àmbit d'aplicació  
1. El règim d'ajudes s'aplicarà a les entitats inscrites en el registre d'entitats afectes el cultiu en comú ubicat a la Conselleria d'Agricultura, Pesca i Alimentació (d'ara endavant registre), que compten entre els seus objectius la implantació i la utilització d'un Servici de Gestió. Expréssament queden excloses de l'àmbit d'aplicació les entitats que el Reglament (CE) 1998/2006 de la Comissió de 15 de desembre exclou el el punt 1 del seu article 1.  
2. El seu període de vigència finalitza el 31 de desembre de 2013, sense perjuí de les modificacions que reglamentàriament es pogueren publicar.   
Article 3. Ajudes  
Es concediran ajudes que fomenten la creació o l'increment de servicis de gestió de les explotacions agràries en les condicions que s'especifiquen en la present orde.  
Article 4. Beneficiaris  
Podran ser beneficiàries les entitats agràries de cultiu en comú que en el moment d'efectuar la sol·licitud d'ajudes estiguen inscrites en el registre a què fa referència l'article 2.  
Article 5. Gastos auxiliables, termini que comprén i quantia de la subvenció per a la gestió de les explotacions   
1. Seran auxiliables els costos laborals produïts en un any natural per la contractació a temps parcial o complet dels agents de gestió, o bé pels produïts per haver contractat els servicis de professionals autònoms o d'empreses de servicis, i es computaran a estos efectes exclusivament aquells gastos s'hagueren pogut produir després de la data d'inscripció en el registre.  
2. Les entitats podran beneficiar-se d'una ajuda màxima de 66.000 euros a l'any, a raó de 4.500 euros a l'any com a màxim per cada UTA de superfície registrada per al cultiu en comú, sempre que siguen inferiors als gastos originats per estos servicis.  
3. Les ajudes de minimis que es concedisquen a una entitat amb la finalitat regulada per la present orde, juntament amb la resta d'ajudes de minimis que haja pogut percebre acollides al Reglament (CE) número 1998/2006, de 15 de desembre, o al Reglament (CE) 1535/2007, de 20 de desembre, no podrà ser superior a 200.000 euros durant qualsevol període continuat de tres anys fiscals. D'altra banda, no es podrà acumular l'ajuda regulada per la present orde amb la percepció de qualsevol altra ajuda d'altres administracions públiques o d'altres ens públics o privats, destinada al foment dels servicis de gestió si amb això es poguera sobrepassar la intensitat de l'ajuda màxima establida.  
4. Per a poder ser auxiliables els gastos laborables del Servici de Gestió, independentment que els contractes hagen de complir sempre allò que disposa la legislació laboral aplicable en el moment de la seua formalització, les funcions a realitzar i la categoria laboral amb què l'entitat haja formalitzat el contracte amb els agents, ha de coincidir amb les de la qualificació laboral que es requerix segons l'article 6 d'esta orde.  
Article 6. Requisits que han de complir els agents de gestió i obligacions de l'entitat  
1. Els agents dedicats a la gestió tècnica hauran de posseir la titulació acadèmica d'enginyer agrònom, d'enginyer tècnic agrícola o titulació de formació professional agrària de cicle mitjà o superior, o equivalent a efectes acadèmics.  
2. Els agents dedicats a la gestió administrativa, hauran de tindre la qualificació necessària per al desenvolupament de les seues activitats com a administratiu o com a auxiliar administratiu.  
3. Tant els professionals autònoms contractats per al Servici de Gestió com el personal que les empreses de servicis contractades dediquen al Servici de Gestió de l'entitat de cultiu en comú, hauran de posseir la mateixa qualificació que s'exigix als agents propis de l'entitat.  
4. L'entitat haurà de presentar una memòria anual que continga:  
a) Descripció de l'estructura dels servicis de gestió tècnica i administrativa. En esta estructura haurà de figurar almenys un tècnic.  
b) Descripció i quantificació de les activitats realitzades pels agents en les parcel·les inscrites en el registre d'entitats de cultiu en comú, de manera global o detallada individualment.   
En funció de la magnitud d'estes activitats es justificarà l'estructura del Servici de Gestió.  
c) Especial descripció de les accions dutes a terme per l'equip de gestió tècnica pel que fa a l'assessorament dels membres de l'entitat, tant en aquelles pràctiques de cultiu la realització conjunta de les quals siga obligatòria com en aquelles que no ho siguen, en el compliment de les normes mínimes mediambientals obligatòries descrites en l'annex 1.  
5. L'entitat sol·licitant ha d'estar al corrent de les seues obligacions fiscals i davant de la Seguretat Social.  
6. Igualment ha de complir la normativa d'integració laboral de persones amb discapacitat, o si escau, l'exempció d'esta obligació (article 5.3 del Decret 279/2004, de 17 de desembre).  
7. L'entitat no ha d'estar immersa en cap de les prohibicions previstes en l'article 13 de la Llei 38/2003, General de Subvencions.  
8. Manteniment de tercers. Per a poder percebre els pagaments d'estes ajudes, l'entitat sol·licitant ha d'estar registrada amb les seues dades bancàries actualitzades en la base de dades que la Conselleria d'Economia, Hisenda i Ocupació disposa a este efecte.  
9. En el cas que després de la sol·licitud de les ajudes de minimis, regulades per esta orde, l'entitat de cultiu en comú obtinguera una ajuda d'altres administracions públiques o d'altres ens públics o privats destinada a esta finalitat, està obligada a comunicar-ho immediatament a la Conselleria d'Agricultura, Pesca i Alimentació que procediria a modificar la resolució de concessió d'ajudes perquè l'entitat no poguera percebre una ajuda superior a l'establida en l'article 5.  
Article 7. Sol·licitud de les ajudes i termini de presentació  
1. Les sol·licituds, es dirigiran a la directora general de Producció Agrària de la Conselleria d'Agricultura, Pesca i Alimentació, i es presentaran en el Registre General d'esta Conselleria al carrer d'Amadeu de Savoia, número 2, 46024 València, en els seus servicis territorials, o en qualsevol dels altres llocs a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú  
2. Els impresos normalitzats per a emplenar les sol·licituds estan en els llocs de tramitació, en els centres PROP de la Generalitat o en la seua pàgina web (http://www.gva.es).  
3. A la sol·licitud s'adjuntarà la documentació que a continuació es relaciona:  
a) Relació de gastos efectuats imputables als costos laborals dels agents, als honoraris de professionals i de les empreses de servicis que han prestat els seus treballs al Servici de Gestió de l'entitat durant el període a subvencionar, segons els documents justificatius a què es referix l'article 11 de la present orde.  
b) Documentació justificativa del fet que els agents contractats o, si escau, els professionals o el personal que l'empresa de servici haja destinat al Servici de Gestió, posseïxen la qualificació exigida en els punts 1, 2 i 3 de l'article 6 de la present orde.  
c) Contractes laborals dels agents vinculats amb l'entitat i, si escau, els contractes que esta haja establit amb professionals i empreses de servici.   
d) Memòria segons allò que s'ha descrit en l'article 6.  
e) Declaració sobre totes les ajudes de minimis concedides durant l'exercici fiscal en curs i els dos exercicis fiscals anteriors.   
f) Si escau, declaració de qualsevol altra ajuda estatal o provinent de fons públics nacionals o internacionals també destinada al foment dels servicis de gestió que l'entitat haja percebut en l'exercici fiscal en curs i en els dos exercicis fiscals anteriors.  
g) L'entitat està obligada a aportar còpies de les seues sol·licituds d'ajudes sobre les quals encara no ha recaigut resolució, tant en el cas d'ajudes de minimis com en el d'altres ajudes nacionals o internacionals la finalitat de les quals siga la mateixa que les regulades per la present orde.  
h) Documents o declaracions responsables que justifiquen allò que s'exigix en els punts 6, 7 i 8 de l'article 6 de la present orde.  
4. La presentació de la sol·licitud, per part dels beneficiaris, comportarà l'autorització a l'òrgan gestor per a demanar els certificats a emetre per l'Agència Estatal de l'administració Tributària, la Direcció General de Tributs de la Generalitat i per la Tresoreria General de la Seguretat Social a l'efecte d'acreditar que està al corrent en les obligacions tributàries i davant de la Seguretat Social.  
5. La presentació de sol·licituds per a cada anualitat s'haurà d'efectuar en el mes de gener de l'any següent al període dels gastos a subvencionar.  
Article 8. Tramitació de les sol·licituds  
Els expedients de les ajudes previstos en la present orde es tramitaran a través de la Direcció General de Producció Agrària, i són competents en la seua instrucció els servicis territorials de la Conselleria d'Agricultura, Pesca i Alimentació.  
Article 9. Avaluació de les sol·licituds  
1. S'examinaran les sol·licituds i la documentació que en estes es demanda, i es comprovarà el compliment dels requisits exigits a l'entitat. En cas necessari, s'establirà l'orde de prioritat per a l'aprovació, i s'aplicaran els criteris següents:  
a) Nombre total de socis de l'entitat:  
Més de 75 4 punts  
De 41 a 75 3 punts  
De 21 a 40 2 punts  
De 10 a 20 1 punts  
b) Nombre total d'UTA de l'entitat:  
Més de 75 4 punts  
De 41 a 75 3 punts  
De 21 a 40 2 punts  
De 8 a 20 1 punts  
c) Nombre mitjà d'UTA per soci de l'entitat:  
De 0,1 a 0,25 4 punts  
De 0,25 a 0,75 3 punts  
De 0,75 a 2 2 punts  
Més de 2 1 punts  
2. En cas d'igualtat entre sol·licituds, s'atendran en primer lloc les de les entitats sol·licitants que acrediten que ocupaven, amb anterioritat a la publicació d'esta orde, un major percentatge de treballadors discapacitats en relació a les seues respectives plantilles, o que es comprometen a contractar un percentatge major de treballadors discapacitats durant l'àmbit temporal de la subvenció o que acrediten un increment en les quotes previstes en la normativa vigent per a les mesures alternatives a la contractació de treballadors discapacitats, d'acord amb el Decret 279/2004, del Consell de la Generalitat. Si persistix l'empat s'atendran segons l'orde cronològic.  
3. A l'efecte de l'aplicació d'estos criteris es constituirà un òrgan col·legiat que proposarà la concessió d'ajudes a l'òrgan concedent, constituït pel cap d'Àrea de Garantia Agrària, el cap del Servici d'Ajudes Estructurals i el cap de la Secció d'Ajudes a les Rendes.  
Article 10. Resolució de les sol·licituds  
1. S'establix un termini màxim de tres mesos per a resoldre les sol·licituds, comptats a partir de la data límit de presentació d'estes. Les sol·licituds a les quals, transcorregut l'esmentat termini, no s'haguera notificat la corresponent resolució expressa s'entendran desestimades per silenci administratiu.   
2. En el cas que el conjunt de sol·licituds de subvenció represente una quantitat superior a l'import global màxim assignat a la línia pressupostària que finança les ajudes regulades per la present orde, que es basa en allò que s'establix en l'article 28 del text refós de la Llei d'Hisenda Pública de 26 de juny de 1991, es dictarà una resolució desestimatòria per eixe motiu, sense que això concedisca prioritat ni cap dret a les sol·licituds que poguera presentar en anys posteriors l'entitat interessada. Per a este supòsit, i en aplicació d'allò que s'ha disposat, s'aplicarà l'orde de prioritat de les sol·licituds, establit en funció de la puntuació obtinguda, segons la baremació que figura en l'article 9 de la present orde.   
Article 11. Justificació dels gastos realitzats  
1. Els costos laborals del personal a càrrec de l'entitat es justificaran per mitjà de la presentació de les còpies de les nòmines i dels gastos de la Seguretat Social.  
2. Com a norma general els gastos realitzats per la contractació de servicis prestats per professionals o per empreses hauran de justificar-se per mitjà de factures originals amb expressió i identificació del servici prestat, identificació de l'agent que ha prestat el servici i titulació tècnica, si escau, preu unitari i total facturat.   
3. Quan l'import del gasto subvencionat supere la quantia de 12.000 euros en el supòsit de prestació de servicis per consultoria o assistència tècnica, l'entitat beneficiària de les ajudes haurà d'ajustar-se en la contractació d'este gasto a allò que s'ha estipulat en l'article 31 de la Llei General de Subvencions de 17 de novembre de 2003.  
Article 12. Certificacions  
1. Els servicis de la Conselleria d'Agricultura certificaran que els gastos efectuats per l'entitat corresponen a la finalitat de l'ajuda concedida i la quantia de l'ajuda que li corresponga.  
2. Juntament amb les certificacions dels gastos efectuats, haurà de constar una certificació del fet que s'han complit les normes mínimes mediambientals reflectides en l'annex 1.   
Article 13. Reintegrament d'ajudes  
1. Quan per incompliment dels requisits establits per la present norma, es dicte una resolució de revocació i reintegrament de les subvencions, serà reintegrable el principal de la quantia pagada més els interessos legals que corresponga des de la data de transferència del pagament fins a la resolució revocatòria.  
2. L'incompliment dels compromisos adquirits en matèria de medi ambient implicarà el reintegrament de fins al 25 per cent de la totalitat de l'ajuda percebuda.  
Article 14. Finançament  
1. Les ajudes regulades per la present orde, es concediran a càrrec del capítol 4, del programa 714.20, línia T4719, del pressupost de la Generalitat.  
2. Les quanties totals màximes de les ajudes previstes en la present orde, es faran públiques anualment, d'acord amb els pressupostos de la Generalitat corresponents a cada exercici, mitjançant una resolució administrativa de la Conselleria d'Agricultura, Pesca i Alimentació.   
3. En defecte de normes especials, nacionals o comunitàries, d'aplicació, de desenvolupament i de gestió de la present línia d'ajuda, es tindrà en compte allò que s'establix en l'article 47, del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.  
Article 15. Revisió  
Tota alteració de les condicions tingudes en compte per a la concessió de la subvenció podrà donar lloc a la modificació de la resolució de concessió.  
DISPOSICIÓ ADDICIONAL  
Única  
Es delega en la directora general de Producció Agrària de la Conselleria d'Agricultura, Pesca i Alimentació, les resolucions de concessió, anul·lació, pagament i reintegrament de les subvencions regulades en la present orde.  
DISPOSICIONS TRANSITÒRIES  
Primera  
El termini d'admissió de sol·licituds, per a l'exercici 2008, s'establirà en la convocatòria d'ajudes corresponent a este exercici.  
Segona  
Les entitats de cultiu en comú inscrites en el registre l'1 de gener de 2007 que hagueren sol·licitat ajudes per a l'any 2007 pels gastos originats pel seu Servici de Gestió inclosos en l'article 8.1 de l'Orde d'1 de febrer de 2006, de la Conselleria d'Agricultura, Pesca i Alimentació, els servicis d'assistència a la gestió del qual complisquen els requisits de l'article 6 de la present orde, podran sol·licitar en la convocatòria de 2008 les ajudes que esta regula per als gastos que este servici haja generat durant 2007.  
DISPOSICIONS FINALS  
Primera  
Es faculta la directora general de Producció Agrària per a emetre els actes, resolucions i instruccions que siguen necessaris per a l'aplicació de la present orde.  
Segona  
Esta orde entrarà en vigor el mateix dia la seua publicació en el Diari Oficial de la Comunitat Valenciana.  
València, de 22 de juliol de 2008  
La consellera d'Agricultura, Pesca i Alimentació,  
MARITINA HERNÁNDEZ MIÑANA  
ANNEX I  
NORMES MÍNIMES OBLIGATÒRIES MEDIAMBIENTALS  
D'acord amb el Decret 91/2006, de 23 de juny, del Consell, sobre les normes obligatòries i els requisits legals mediambientals, i l'Orde APA/326/2007, de 9 de febrer, sobre les obligacions dels titulars d'explotacions agrícoles en matèria de registre de la informació sobre l'ús de productes fitosanitaris, s'han d'observar les següents normes i requisits.  
I. REQUISITS LEGALS MEDIAMBIENTALS  
1. Conservació de les aus silvestres  
- Cal respectar els períodes de nidificació d'aus i no s'han de realitzar pràctiques agràries que puguen pertorbar les aus silvestres durant els períodes de reproducció i cria.  
- En terrenys ubicats en zona especial de protecció per a les aus (ZEPA), no s'han de danyar els elements estructurals naturals del terreny (marges, ribassos, etc.)   
2. Conservació dels hàbitats naturals, de la fauna i la flora silvestre   
- Les actuacions en explotacions agràries, ubicades en llocs d'importància comunitària (LIC) o zones d'especial conservació (ZEC) que impliquen moviments de terra, necessitaran d'una avaluació ambiental dels seus efectes i, en general, hauran de complir allò que es disposa el marc de les mesures de conservació dictades per l'autoritat mediambiental.  
3. Protecció de les aigües subterrànies contra la contaminació  
- Cal respectar la prohibició de l'abocament a vies públiques de productes fitosanitaris, derivats de la neteja d'envasos o de la maquinària d'utilització d'estos productes.  
- Cal respectar la prohibició d'abandonar en el camp els materials residuals de l'activitat agrícola i ramadera com ara sacs, bosses de plàstic, envasos, embalatges, restes de maquinària, olis i lubricants, i residus de productes fitosanitaris. Estos materials hauran de ser arreplegats i eliminats per un gestor legalment autoritzat per a la gestió dels residus, d'acord amb la normativa en vigor.  
- És obligatori distribuir els productes fitosanitaris de manera uniforme en tota la zona tractada, ajustar la velocitat d'avanç i el cabal d'eixida pels broquets, i així evitar el goteig de caldo al sòl.  
4. Restriccions en l'ús de llots de depuradora  
- Només podran ser utilitzats aquells que han sigut tractats, i han d'anar acompanyats obligatòriament de la documentació justificativa del tractament que establix la legislació corresponent.  
- En cultius hortícoles no es podran aplicar llots tractats durant el cicle vegetatiu o en un termini inferior a deu mesos abans de la recol·lecció.  
5. Protecció de les aigües contra la contaminació produïda per nitrats  
- Tot agricultor tractarà de posar en pràctica les recomanacions per a la protecció de les aigües contra la contaminació produïda pels nitrats d'origen agrari, aprovat per l'Orde de 29 de març de 2000, de la Conselleria d'Agricultura, Pesca i Alimentació.  
- Els titulars d'explotacions agrícoles situades en municipis de la Comunitat Valenciana, declarats com a zones vulnerables a la contaminació de les aigües per nitrats procedents de l'activitat agrària pel Decret 13/2000, de 25 de gener, del Consell, ampliat pel Decret 11/2004, de 30 de gener, estan obligats al compliment de les determinacions establides en el Programa d'Actuació sobre les Zones Vulnerables, aprovat per l'Orde de 3 de juny de 2003, de la Conselleria d'Agricultura, Pesca i Alimentació, per al període 2003-2007.  
II. REQUISITS LEGALS DE SALUT PÚBLICA  
1. Qüestions fitosanitàries   
- Cal utilitzar exclusivament i adequadament els productes fitosanitaris autoritzats per la normativa vigent, la qual cosa implica complir amb les condicions de la seua autorització indicades en l'etiqueta. Complir amb les determinacions que, si escau, s'establisquen en el corresponent programa de vigilància de la utilització correcta de productes fitosanitaris.  
2. Seguretat alimentària  
- Cal complir allò que es disposa en l'Orde APA/326/2007, de 9 de febrer, pel que fa a les dades de les explotacions, el registre dels tractaments plaguicides i la informació que cal aportar quan es comercialitze el producte.  
- Cal complir les determinacions que s'establisquen en el vigent Pla de Seguretat Alimentària de la Comunitat Valenciana, o en aquell que s'aprove, si escau, a l'empara d'allò que es preveu en la Llei 4/2005, de 17 de juny, de la Generalitat, de Salut Pública de la Comunitat Valenciana.  
III. BONES CONDICIONS AGRÀRIES I MEDIAMBIENTALS  
1. Pràctiques per a evitar l'erosió del sòl  
a) Conreu en parcel·les amb pendent  
- No s'ha de llaurar la terra en les superfícies destinades a cultius herbacis en la direcció del pendent, quan el pendent mitjà del recinte cultivat siga superior al 10%.   
- No s'ha de llaurar la terra en cultius de vinya, oliverar i fruites seques en parcel·les amb pendent mitjà major o igual al 15%, llevat que s'adopten formes de cultiu especials com bancals, cultiu en faixes, es practique un conreu de conservació o es mantinga una cobertura de vegetació total del sòl. En cas d'existència de bancals serà obligatori evitar qualsevol tipus de treballs que afecten l'estructura dels talusos existents.  
- El que disposen els paràgrafs anteriors no s'aplicarà en el cas de parcel·les de cultiu de superfície igual o inferior a una hectàrea, en les de forma complexa i quan, per raons de manteniment de l'activitat productiva tradicional, es determinen i autoritzen per la conselleria competent en matèria d'agricultura les tècniques d'agricultura de conservació que es consideren adequades. En tots els supòsits, la implantació del cultiu es farà al més prompte possible per a evitar que el sòl puga veure's afectat per l'erosió.  
b) Cobertura mínima del sòl  
1r. En cultius llenyosos  
- En el cas que es mantinga el sòl nu en els redols de les oliveres per mitjà de l'aplicació d'herbicides, cal mantindre una coberta vegetal en els caminals transversals a la línia de màxim pendent.  
- No s'ha d'arrancar cap peu de la resta de cultius llenyosos de secà situats en parcel·les de pendent igual o superior al 15%, en aquelles zones on així s'establisca, i cal respectar les normes destinades a la reconversió cultural i varietal, i als canvis de cultiu o aprofitament.  
2n. En àrees amb elevat risc d'erosió  
- En àrees amb elevat risc d'erosió s'hauran de respectar les restriccions, pautes de rotació de cultius i tipus de coberta vegetal que, si és el cas, s'establisquen per la conselleria competent en matèria de medi ambient, per a evitar la degradació i la pèrdua de sòls i hàbitats naturals.  
c) Manteniment de terrasses de retenció   
- Cal mantindre les terrasses de retenció en bon estat de conservació, amb la seua capacitat de drenatge, així com els ribassos i cavallons existents, que evite els aterraments i enfonsaments i, molt especialment, l'aparició de xarangalls; i es procedirà a la seua reparació o a l'adopció de les mesures necessàries, en cada cas.   
2. Pràctiques de conservació de la matèria orgànica del sòl  
- S'aconsella la incorporació al terreny de les restes de collita de cultius herbacis i dels de poda de cultius llenyosos, o la seua utilització per a l'elaboració de compost.   
3. Pràctiques per a evitar la compactació i mantindre l'estructura dels sòls  
- En sòls saturats, entollats o amb neu, cal respectar les restriccions de cultiu i circulació de la maquinària.  
4. Pràctiques per a garantir un manteniment mínim de les superfícies agrícoles  
a) Prevenció de la invasió de vegetació espontània  
- Cal netejar els cultius envoltats o envaïts per vegetació espontània no desitjada com matolls o semblants.  
b) Manteniment d'oliverars en bon estat vegetatiu  
- Cal realitzar les pràctiques agronòmiques necessàries per a garantir el manteniment dels oliverars en bon estat vegetatiu.  
- No s'han d'arrancar oliveres, excepte en aquelles zones que s'establisquen a l'efecte de la seua reconversió cultural i varietal, i per als canvis de cultiu o aprofitament, d'acord amb la normativa vigent.  
5. Pràctiques per a evitar el deteriorament dels hàbitats  
a) Manteniment de l'estructura del terreny  
- Cal mantindre les particularitats i les característiques topogràfiques dels terrenys, com ara llindes i altres elements estructurals, i no es poden efectuar alteracions significatives d'estes sense la corresponent autorització de l'autoritat competent.  
b) Aigua i reg  
- Cal efectuar les pràctiques de reg d'acord amb la normativa vigent en matèria de concessions d'aigua i delimitació i condicions d'ús establides pels organismes o administracions hidràuliques competents.  
- En el cas de superfícies de regadiu que utilitzen cabals que procedisquen d'aqüífers legalment declarats com sobreexplotats, l'agricultor haurà d'acreditar el seu dret per mitjà de l'autorització expedida per l'administració hidràulica competent.  
- Els titulars de concessions administratives d'aigües i tots els qui, per qualsevol títol, tinguen dret al seu ús privatiu estaran obligats a instal·lar i mantindre els sistemes de mesurament d'aigua de reg establits pels organismes de conca respectius, de manera que garantisquen una informació precisa dels cabals d'aigua efectivament utilitzats.  
- No es podran aplicar productes fitosanitaris, fertilitzants, llots de depuradora, compostos, purins o fems, ni netejar la maquinària emprada per a estes aplicacions sobre aigües corrents o estancades.


Còpia Permalink ELI